b'\n_START_ARTICLE_\nTransporto priemon\xc4\x97s numerio \xc5\xbeenklas\n_START_PARAGRAPH_\nTransporto priemon\xc4\x97s numerio \xc5\xbeenklas (angl. vehicle registration plate, number plate, license plate) \xe2\x80\x93 speciali metalin\xc4\x97 ar plastikin\xc4\x97 lentel\xc4\x97 su transporto priemon\xc4\x97s registracijos numeriu, kur\xc4\xaf sudaro skai\xc4\x8di\xc5\xb3, raid\xc5\xbei\xc5\xb3, kit\xc5\xb3 simboli\xc5\xb3 derinys. Lentel\xc4\x97 tvirtinama ant transporto priemon\xc4\x97s tam skirtose vietose, paprastai gerai matoma d\xc4\x97l \xc5\xa1vies\xc4\x85 atspindin\xc4\x8dio fono.\n_START_SECTION_\nIstorija\n_START_PARAGRAPH_\nPranc\xc5\xabzija buvo pirmoji \xc5\xa1alis, kuri 1893 m. rugpj\xc5\xab\xc4\x8dio 14 d. Pary\xc5\xbeiaus policijos potvarkiu \xc4\xafved\xc4\x97 numerio \xc5\xbeenklus, 1896 m. - Vokietija. 1898 m. Nyderlandai pirmieji \xc4\xafved\xc4\x97 nacionalin\xc4\xaf registracijos numer\xc4\xaf, vadinam\xc4\x85 \xe2\x80\x9evairuotojo pa\xc5\xbeym\xc4\x97jimu\xe2\x80\x9c. Tuomet registracijos lentel\xc4\x97s buvo numeruojamos i\xc5\xa1 eil\xc4\x97s, pradedant nuo 1, kol tvarka nebuvo pakeista 1906 m. _NEWLINE_JAV, kur kiekviena valstija i\xc5\xa1leid\xc5\xbeia savus numerio \xc5\xbeenklus, Niujorko valstija juos \xc4\xafved\xc4\x97 1903 m. (juodi skai\xc4\x8diai baltame fone), nors jau 1901 m. prad\xc4\x97jo reikalauti, kad ant automobilio galo b\xc5\xabt\xc5\xb3 gerai matomi savininko inicialai. Automobili\xc5\xb3 savininkai tur\xc4\x97jo pasigaminti \xc5\xbeenklus patys. Masa\xc4\x8dusetsas buvo pirmoji valstija, 1903 m. prad\xc4\x97jusi spausdinti numerio \xc5\xbeenklus._NEWLINE_Vokietija \xc4\xafved\xc4\x97 special\xc5\xb3, \xe2\x80\x9efalsifikacij\xc4\x85 apsunkinant\xc4\xaf\xe2\x80\x9c \xc5\xa1rift\xc4\x85 numeriams, kad neb\xc5\xabt\xc5\xb3 galima padirbti atskir\xc5\xb3 \xc5\xbeenkl\xc5\xb3, pvz., pridedant \xc5\xa1trich\xc4\x85 prie \xe2\x80\x9eO\xe2\x80\x9c paversti \xc4\xaf \xe2\x80\x9eQ\xe2\x80\x9c, \xe2\x80\x9eP\xe2\x80\x9c \xc4\xaf \xe2\x80\x9eR\xe2\x80\x9c ir atvirk\xc5\xa1\xc4\x8diai._NEWLINE_Pirmieji numeriai buvo \xc4\xafvairi\xc5\xb3 matmen\xc5\xb3, gaminami i\xc5\xa1 porceliano ant gele\xc5\xbeies arba keramikos, be pagrindo, d\xc4\x97l to buvo trap\xc5\xabs ir neprakti\xc5\xa1ki. V\xc4\x97liau eksperimentuota su kartonu, oda, plastiku, o karo metais tr\xc5\xabkstant med\xc5\xbeiag\xc5\xb3, \xe2\x80\x93 su variu, presuotomis sojomis.\n_START_SECTION_\nBendrieji reikalavimai\n_START_PARAGRAPH_\nVisose \xc5\xa1alyse reikalaujama, kad motorin\xc4\x97s transporto priemon\xc4\x97s (automobiliai, sunkve\xc5\xbeimiai, motociklai) b\xc5\xabt\xc5\xb3 pa\xc5\xbeym\xc4\x97ti registracijos numeri\xc5\xb3 \xc5\xbeenklais. Tai, ar jie reikalingi kitoms transporto priemon\xc4\x97ms (dvira\xc4\x8diams, laivams, traktoriams, netradicin\xc4\x97ms priemon\xc4\x97ms, pvz., golfo lauk\xc5\xb3 automobiliams) gali b\xc5\xabti nustatoma atskir\xc5\xb3 \xc5\xa1ali\xc5\xb3 \xc4\xafstatymais. Numerio \xc5\xbeenkle paprastai atvaizduojami valstyb\xc4\x97s ar jos regiono kodai, \xc5\xa1alies simboliai \xe2\x80\x93 tai priklauso nuo \xc5\xbeenklus i\xc5\xa1duodan\xc4\x8diosios agent\xc5\xabros. Vienose \xc5\xa1alyse numerio \xc5\xbeenklas gali b\xc5\xabti vienintelis ir unikalus visos valstyb\xc4\x97s teritorijoje, kitur \xe2\x80\x93 konkre\xc4\x8diame regione, pvz., JAV valstijoje. _NEWLINE_\xc4\xaeregistruojant transporto priemon\xc4\x99 dalyvauti vie\xc5\xa1ajame eisme, paprastai numerio \xc5\xbeenkl\xc5\xb3 kombinacijos parenkamos nustatyta eil\xc4\x97s tvarka, automati\xc5\xa1kai ar pagal klient\xc5\xb3 pageidavim\xc4\x85 i\xc5\xa1duodami u\xc5\xbesakomieji, vardiniai numeriai. \xc5\xa0alyse numerio \xc5\xbeenklai gali skirtis savo forma, spalva, pagal transporto priemon\xc4\x97s naudojim\xc4\x85, priklausomum\xc4\x85, pvz., karinei \xc5\xbeinybai, diplomatiniam korpusui, taksi \xc4\xafmonei, laikinam ar tranzitiniam naudojimui, elektriniams automobiliams ir pan. Be \xc4\xafprast\xc5\xb3 skaitmen\xc5\xb3 ir lotyni\xc5\xa1kos ab\xc4\x97c\xc4\x97l\xc4\x97s raid\xc5\xbei\xc5\xb3, kai kuriose \xc5\xa1alyse naudojami nacionaliniai ra\xc5\xa1menys._NEWLINE_Dauguma vyriausybi\xc5\xb3 reikalauja, kad numerio \xc5\xbeenklai b\xc5\xabt\xc5\xb3 tvirtinami ant transporto priemon\xc4\x97s vertikalioje plok\xc5\xa1tumoje, priekyje ir gale, o kai kuriose transporto priemon\xc4\x97se, pavyzd\xc5\xbeiui, motoriniuose laivuose, u\xc5\xbetenka tik vieno numerio \xc5\xbeenklo, tvirtinamo gale. Nacionalin\xc4\x97s duomen\xc5\xb3 baz\xc4\x97s \xc5\xa1\xc4\xaf numer\xc4\xaf sieja su kita informacija, apib\xc5\xabdinan\xc4\x8dia transporto priemon\xc4\x99, pvz., mark\xc4\x99, model\xc4\xaf, spalv\xc4\x85, pagaminimo metus, variklio dyd\xc4\xaf, naudojamo kuro r\xc5\xab\xc5\xa1\xc4\xaf, u\xc5\xberegistruot\xc4\x85 kilometra\xc5\xbe\xc4\x85, transporto priemon\xc4\x97s identifikavimo kod\xc4\x85 (VIN kod\xc4\x85, k\xc4\x97bulo nr.), technin\xc4\x97s patikros duomenis, savininko arba valdytojo duomenis.'